Idän Liikenteenvälitys IL

**Idän Liikenteenvälitys IL Oy** on lappeenrantalainen kuljetus- ja logistiikka-alan yritys, joka aloitti toimintansa vuonna 1996. Yhtiön toimialana on ammattimainen liikennetoiminta sekä kuljetuskaluston maahantuonti, välitys, kauppa ja vuokraus. Yhtiö toimi alun perin puun ja polttoaineiden kuljetuksessa Venäjältä Suomeen.

Yhtiö nousi julkisuuteen vuonna 2023, kun sen epäiltiin vieneen  vastaisesti raskasta kalustoa Venäjälle. Yhtiön omistaja vangittiin maaliskuussa 2026 epäiltynä törkeästä säännöstelyrikoksesta.

## Yrityksen historia

Idän Liikenteenvälitys IL aloitti toimintansa vuonna 1996 Lappeenrannassa osoitteessa Kaivurinkatu 1. Yhtiön osakkaana ja toimitusjohtajana on toiminut Risto Mikael Riihimäki. Yhtiön omistaja puhuu venäjää ja yhtiöllä on ollut myös tytäryhtiö Venäjällä.

Yhtiön pääasiallinen liiketoiminta ennen vuotta 2022 oli puun ja polttoaineiden kuljetus Venäjältä Suomeen. Kun Venäjä hyökkäsi Ukrainaan helmikuussa 2022 ja EU asetti Venäjälle laajat pakotteet, puun tuonti lakkasi. Tämän jälkeen yhtiön liiketoiminta siirtyi kuljetuskaluston välitykseen.

Yhtiön liikevaihto oli 19 miljoonaa euroa vuonna 2022 ja 27 miljoonaa euroa vuonna 2023. Vuonna 2024 liikevaihto laski neljään miljoonaan euroon. Loppuvuonna 2024 yhtiö muutti nimensä Rent ja Kalusto Oy:ksi. Samalla toinen yhtiö, jolla on samat hallituksen jäsenet ja osoite, otti käyttöön nimen Idän Liikenteenvälitys IL Oy.

## Pakoterikosepäily

Euroopan unioni kielsi tavanomaisten puoliperävaunujen ja useimpien niitä vetävien ajoneuvojen viemisen Venäjälle huhtikuussa 2022 osana Venäjä-pakotteita. Pakotteiden tarkoituksena oli rajoittaa Venäjän teollista tuotantokykyä ja hyökkäykseen käytössä olevia resursseja.

### Epäilty vienti

Tullin mukaan yhtiö vei 13. huhtikuuta 2022 ja 15. joulukuuta 2023 välisenä aikana yhteensä 135 kuorma-autoa ja 29 perävaunua Venäjälle pääosin Nuijamaan rajanylityspaikan kautta. Kaluston arvo oli yhteensä 17 miljoonaa euroa. Kuorma-autot ilmoitettiin vietäväksi Venäjän kautta Turkkiin ja Kazakstaniin, mutta ne päätyivät Tullin mukaan Venäjälle.

Suomen Kuvalehden mukaan Venäjän tullitiedoista käy ilmi, että yhtiö toimitti joulukuusta 2022 syyskuuhun 2023 kuorma-autoja noin 17,5 miljoonan euron arvosta ja puoliperävaunuja lähes kahdella miljoonalla eurolla. Toimitusten yhteisarvo oli 18,8 miljoonaa euroa. Toimitettuihin ajoneuvoihin kuului muun muassa MANin, Volvon, Scanian, Daimlerin, DAFin, Renault'n ja Mercedes-Benzin kuorma-autoja.

Tullin tutkinnanjohtajan mukaan esitutkinnassa on selvinnyt, että ostaja on ollut turkkilainen yhtiö, jonka johtaja ja omistaja on Moskovassa. Suomen Kuvalehden selvityksen mukaan lähes kaikki ajoneuvot päätyivät Permin kaupungissa sijaitsevalle Liverpool-nimiselle autokaupalle ja -korjaamolle. Toimituksissa käytettiin välikäsiä, kuten kazakstanilaista Servitut-lakiasiaintoimistoa ja syyskuussa 2022 perustettua turkkilaista Byzantium Trucks -yhtiötä.

Vienti Nuijamaan kautta päättyi, kun Suomi sulki itärajansa joulukuussa 2023.

### Kansainvälinen kokonaisuus

Rikosepäily liittyy laajaan kansainväliseen kokonaisuuteen. Tullin selvityksessä paljastui, että Suomen kautta on viety kaikkiaan 558 kuorma-autoa ja 45 perävaunua Venäjälle 12 EU-maasta. Kaluston yhteisarvo on 79 miljoonaa euroa, josta suomalaisyhtiön osuus on 17 miljoonaa euroa. Tutkinnanjohtaja Kuparinen luonnehti muita maita keskeisiksi, suuriksi EU-maiksi ja kuvasi kokonaisuutta mittakaavaltaan poikkeuksellisen suureksi.

### Mediaselvitykset

Ylen MOT-ohjelma uutisoi marraskuussa 2023, että yhtiön hallussa olleita Scanian ja Volvon käytettyjä kuorma-autoja sekä muiden merkkien puoliperävaunuja oli päätynyt Venäjälle satojen tuhansien eurojen edestä. Volvo vahvisti, että kolme sen kuorma-autoa oli päätynyt Lappeenrannasta eri puolille Venäjää. Suomen Kuvalehti julkaisi helmikuussa 2024 laajemman selvityksen, jonka mukaan toimitusten todellinen arvo oli lähes 20 miljoonaa euroa.

Yhtiö mainosti Venäjälle suunnattuja palveluitaan verkkosivuillaan vielä marraskuussa 2023. MOT-ohjelman jälkeen tiedot poistettiin.

### Esitutkinta ja vangitseminen

Yhtiön omistaja otettiin kiinni 16. maaliskuuta 2026. Etelä-Karjalan käräjäoikeus vangitsi hänet 19. maaliskuuta 2026 todennäköisin syin epäiltynä törkeästä säännöstelyrikoksesta. Epäiltyinä on myös kaksi muuta henkilöä. Kaikki kolme epäiltyä ovat Suomen kansalaisia ja kiistävät syyllistyneensä rikokseen. Törkeästä säännöstelyrikoksesta voidaan tuomita neljästä kuukaudesta neljään vuoteen vankeutta.

Omistajan asianajaja ilmoitti, ettei hänen päämiehensä kommentoi rikosasiaa. Vangitsemisesta on kanneltu Itä-Suomen hovioikeuteen.

## Lähteet